Oscar Pistorius-moordverhoor: Buurman getuig oor gille, skote | Maroela Media
Oscar Pistorius op 6 Maart 2014 in die hof Foto: Marco Longari/AFP/Pool (SAPA)
Stipp, 'n radioloog, sê hy het gille uit Pistorius se huis gehoor. Hy het wakker geword van die skote. "My vrou het my gevra wat dit was, en ek het gesê dit klink soos geweerskote," het Stipp aan die Pretoriase hooggeregshof gesê.
Hy het gesê hy het omstreeks 03:00 wakker geword nadat hy vermoedelik 'n skoot gehoor het. Hy het daarna 'n vrou hoor skree en toe weer drie skote. Stipp is die tweede inwoner van Silver Woods-landgoed om in die hofsaak, wat op 3 Maart begin het, te getuig.
Barry Roux, vir Pistorius, het egter gesê Steenkamp het 'n "vreeslike, ernstige, verwoestende" kopskoot opgedoen en dit sou onmoontlik vir haar wees om te skree. Hy probeer die punt bewys dat Stipp nie 'n vrou in die vroeë oggendure sou kon hoor gil nie. "'n Persoon met daardie besering sal nie kan gil nie."
Staatsaanklaer Gerrie Nel het egter beswaar aangeteken en gesê dit kan nie as 'n feit gestel word dat die eerste skoot tot Steenkamp se dood gelei het nie.
Volgens Roux het die verdediging boonop desibeltoetse gedoen wat sal bewys dat Pistorius se gille soos 'n vrou s'n klink wanneer hy angstig is.
Stipp sê hy het nie geweet dit is Pistorius se huis toe hy gaan ondersoek instel het om moontlik bystand te verleen nie. Hy sê 'n man het op sy selfoon gepraat en 'n vrou by die deur het hom ingelaat nadat hy homself as 'n dokter bekend gestel het. Stipp het 'n vrou op die vloer sien lê, met 'n man langs haar.
Pistorius het glo gesê hy het gedink hy het 'n inbreker geskiet toe die eerste persone by die toneel opgedaag het. Volgens Stipp het Pistorius gesê: "Ek het haar geskiet. Ek het gedink sy is 'n inbreker en ek het haar geskiet."
"Oscar het by haar gebly," het Stipp getuig. Pistorius wou glo haar lugweg oop hou en het sy vingers in haar mond gehou. Stipp sê hy het 'n poging aangewend om haar te help, maar het vinnig besef Steenkamp is dood. "Oscar het gehuil en aanhou smeek dat sy moet leef. Hy het gesê hy sal sy lewe aan God toewy as sy net sou leef," het Stipp getuig.
Hy het die besonderhede van haar beserings aan die hof voorgehou waartydens Pistorius en Steenkamp se niggie in die hof begin huil het.
Stipp sê hy het ene mnr. Stander op die toneel gevra of hy weet waar die vuurwapen is nadat Pistorius by die trappe opgestap het. "Ek was bang dat Oscar homself sou beseer," het Stipp aan die hof gesê. Hy sê Stander het gesê hy hoop nie die skietery beland in die media nie.
Die staat probeer bewys dat Pistorius moord met voorbedagte rade gepleeg het. Hy voer aan hy het Steenkamp vir 'n inbreker aangesien. Pistorius word ook van die onwettige besit van 'n vuurwapen en ammunisie aangekla en staar twee aanklagte van die afvuur van 'n vuurwapen in die openbaar in die gesig. Hy het glo in Januarie 2013 per ongeluk 'n vuurwapen onder 'n tafel by die Tasha's-restaurant in Johannesburg afgevuur en hy het in September 2010 in Modderfontein glo 'n skoot deur die oop sondak van 'n motor met sy 9mm-pistool afgevuur.
Klik hier om gratis op hoogte te bly van die hofverrigtinge.
HY HET N' MOORD GEPLEEG..HY MOET SY STRAF KRY..CHRISTO
Sy storie was gereed toe die mense opdaag en daarom was hy kamstig so ontsteld en wou haar help. Hy het 'n moord gepleeg en wil nie sy straf soos 'n man vat nie.
Mens moet jouself met die hele fiasko afvra hoe het dit gebeur dat mense skielik kenners op die gebied word van alles van stemgewing tot ouditiewe persepsie. En dat al die mense hom kruisig asof hulle sieners is. Die reg noem skuldig bo alle redelike twyfel presies dit vir 'n rede. Gee die reg kans om sy gang te gaan. Niemand durf 'n klip gooi nie, ons bly almal immers in glaskastele.
Wie is enigiemand om te oordeel….sou julle nogsteeds geoordeel het as Oscar julle Seun was?? Vra maar net?? Ek gaan nie oordeel nie ek is die Die Vader nie, wat ookal die waarheid is, eendag gaan Oscar wel moet rekenskap gee! Het enigiemand al aan die scenario gedink? Reeva staan op deur die nag en gaan badkamer toe, Oscar word wakker van iets wat hy hoor? hy skree op die "inbrekers" sy sit in die badkamer en kan nie sien hy praat eintlik met haar nie, stilletjies sluit sy die deur en sit dood stil, sy dink hy skree op… Lees meer »